天道夷簡行
作者：釋文珦
朝代：宋

paragraphs: 天道夷簡，蕩蕩巍巍。
人心不然，大行險巇。
轉眼翻覆，誠不易知。
忠或見疎，信或見疑。
離間致入，寧復顧思。
昔者繾綣，終焉棄遺。
聖如周公，王猶不知。
孝若申生，姬能死之。
在彼盛時，尚有爾爲。
况乎季世，顛倒是非。
讒人飽祿，志士苦饑。
俯仰今古，其誰不悲。
命懸于天，逆之爲嗤。
沖靜無患，進取必危。
守道安危，其殆庶幾。
禍福之兆，可以理推。
夷齊去周，西山採薇。
黄綺避秦，商巖茹芝。
景行先哲，良足爲規。
規而罔念，雖悔何追。